Tarybos reglamentas (EB) Nr. 77/98
1998 m. sausio 9 d.
dėl Europos bendrijos ir buvusiosios Jugoslavijos Respublikos Makedonijos bendradarbiavimo susitarimo tam tikros taikymo tvarkos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi:
(1) Taryba sudarė Europos bendrijos ir Buvusiosios Jugoslavijos Respublikos Makedonijos bendradarbiavimo susitarimą [1] (toliau - Susitarimas).
(2) Reikia nustatyti tam tikrų Susitarimo nuostatų taikymo tvarką.
(3) Susitarime nustatyta, kad tam tikri produktai, kurių kilmės šalis yra Buvusioji Jugoslavijos Respublika Makedonija, gali būti įvežami į Bendriją kiekiais, neviršijančiais tarifinių kvotų ar viršutinių tarifų ribų, arba remiantis referenciniais kiekiais, kuriems taikoma sumažinta arba nulinė muito norma; kadangi Susitarime jau konkrečiai nurodomi produktai, kuriems gali būti taikomos tos tarifinės priemonės, jų kiekiai bei metinis kiekių didėjimas, joms taikomi muitai, laikotarpiai ir visi tinkamumo kriterijai; kadangi dėl Kombinuotosios nomenklatūros ir TARIC kodų pakeitimų bei derinimų, atsiradusių dėl Bendrijos ir Buvusiosios Jugoslavijos Respublikos Makedonijos susitarimų, protokolų arba pasikeitimo laiškais sudarymo, nereikia daryti jokių esminių pakeitimų; kadangi siekiant paprastumo, turėtų būti numatyta suteikti Komisijai, padedamai Muitinės kodekso komiteto, teisę priimti įgyvendinimo reglamentus, atidarančius tarifines kvotas bei viršutines tarifų ribas ir nustatančius jų administravimą, kad būtų sukurta referenciniais kiekiais grindžiama Bendrijos statistinė importo priežiūros sistema bei padaryti reikiami įgyvendinimo reglamentų priedų daliniai pakeitimai ir techninis pritaikymas.
(4) Susitarimas numato suteikti Bendrijai teisę pakeisti referencinį kiekį, kai jis viršijamas, jam prilygstančia viršutine tarifų riba; kadangi šiomis aplinkybėmis turėtų būti numatyta suteikti Komisijai teisę patvirtinti reikiamas priemones.
(5) Kai tik pasiekiama viršutinė tarifų riba, Komisija gali vėl iki kalendorinių metų pabaigos nustatyti muitus, kurie taikomi trečiosioms šalims dėl atitinkamo produkto; kadangi, siekiant apsaugoti Bendrijos gamintojų interesus, gali prireikti labai skubiai patvirtinti tas priemones; kadangi Susitarime numatyta suteikti Bendrijai galimybę sustabdyti viršutinės tarifų ribos taikymą, jeigu dvejus metus iš eilės C priedo sąraše esančio produkto importo apimtys buvo mažesnės nei 80 % didžiausio kiekio; kadangi Susitarime taip pat numatyta suteikti Bendrijai galimybę metams pratęsti viršutinės ribos arba praėjusiems metams nustatytų viršutinių ribų taikymą, jeigu manoma, kad yra tikslinga atidėti metinį didžiausio kiekio didėjimą 5 %; kadangi dėl to reikėtų numatyti suteikti Komisijai teisę skubiai patvirtinti tas priemones.
PRIĖMĖ ŠĮ REGLAMENTĄ:
1 straipsnis
Nuostatos dėl Susitarimo 15 straipsnio 2 dalies taikymo galvijams, avims, ožkoms ir jautienai, avienai, ožkienai bei rūgščiosioms vyšnioms priimamos 1968 m. birželio 27 d. Tarybos reglamento (EEB) Nr. 805/68 dėl bendro galvijienos rinkos organizavimo [2] 27 straipsnyje arba kitų reglamentų, nustatančių bendrą žemės ūkio rinkų organizavimą, atitinkamose nuostatose nustatyta tvarka.
2 straipsnis
1. Nepažeidžiant 1 straipsnio, Komisija, padedama Muitinės kodekso komiteto, patvirtina nuostatas dėl Susitarimo C ir D prieduose bei Susitarimo protokolo dėl papildomų prekybos susitarimų dėl tam tikrų geležies ir plieno produktų I priede nustatytų tarifinių kvotų, viršutinių tarifų ribų ir referencinių kiekių, įskaitant referencinių kiekių pakeitimą viršutinėmis tarifų ribomis, kaip numatyta Susitarimo 15 straipsnio 5 dalyje, taip pat dalinius pakeitimus ir techninį pritaikymą, kurie turi būti padaryti dėl Kombinuotosios nomenklatūros ir TARIC kodų pakeitimų arba kurie atsirado dėl Bendrijos ir Buvusiosios Jugoslavijos Respublikos Makedonijos susitarimų, protokolų ar pasikeitimų laiškais sudarymo, šio straipsnio 2 dalyje nustatyta tvarka.
2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą remdamasi Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje. Pirmininkas nebalsuoja.
Komisija patvirtina priemones, kurios pradedamos taikyti nedelsiant. Tačiau kai numatytos priemonės neatitinka Komiteto nuomonės, Komisija nedelsdama apie jas praneša Tarybai. Tokiu atveju:
a) Komisija gali atidėti patvirtintų priemonių taikymą ne ilgiau kaip vienam mėnesiui nuo tokio pranešimo dienos;
b) Taryba kvalifikuota balsų dauguma gali priimti kitokį sprendimą per pirmesnėje dalyje nurodytą terminą.
3. Komitetas gali nagrinėti visus Komiteto pirmininko, jo iniciatyva arba valstybės narės prašymu, iškeltus klausimus dėl tarifinių kvotų, viršutinių tarifų ribų ir referencinių kiekių taikymo.
3 straipsnis
1. Kai tik pasiekiama viršutinė tarifų riba, Komisija gali priimti reglamentą, iki kalendorinių metų pabaigos vėl nustatantį muitus, taikomus tų produktų importui iš trečiųjų šalių.
2. Jeigu dvejus metus iš eilės Susitarimo C priede išvardytų produktų importo apimtys buvo mažesnės nei 80 % nustatyto kiekio, Komisija gali priimti reglamentą, sustabdantį tokios viršutinės tarifų ribos taikymą.
3. Komisija gali priimti reglamentą, vieneriems metams pratęsiantį praėjusiems metams nustatytos viršutinės tarifų ribos ar ribų taikymą, jeigu manoma, kad yra tikslinga atidėti metinį viršutinių tarifų ribų kiekio didėjimą 5 %.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo Susitarimo įsigaliojimo dienos. Ši data bus paskelbta Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. sausio 9 d.